Toj al-arus
“Toj al-arus min javohir al-Qomus” (تَاج العَرُوس مِن جَوَاهِر القَامُوس; “al-Qomus marvaridlaridan kelin toji”) - misrlik olim Murtazo Zabidiy (1732–1790) tomonidan yozilgan arab tili lug‘ati. Monumental lug‘at 120 000 ga yaqin ta’riflarni o‘z ichiga olgan bo‘lib, Fayruzobodiyning “Qomus al-muhit” va Ibn Manzurning “Lison al-arab” asarining kengaytmasidir. Zabidiy kitobni yozishni 29 yoshida 1760-yilda boshlagan, lug‘atni yakunlashga o‘n to‘rt yil vaqt ketgan va 1774-yil sakkizinchi sentabrda nihoyasiga yetkazilgan. Lug‘atning muqaddimasida Fayruzobodiy lug‘atiga yozilgan katta sharh keltirilgan. Zabidiy marhum xotinini xotirlash uchun lug‘at nomida “Toj al-arus” ismini tanlagan. U oʻz asarida Fayruzobodiyning “Qomus al-muhit” va Ibn Manzurning “Lison al-arab” kitoblaridan foydalangan hamda oʻz ishini mukammallashtirish uchun koʻplab sayohatlar va uchrashuvlar amalga oshirgan. U avvalgi kitoblardagi so‘z ta’riflarini kengaytirgan, yangi qaydlar qo‘shgan va oldingi ishlardagi xatolarni tuzatgan. Zabidiy o‘z asarini yozishda hadis, tarix va boshqa ilmlarga oid 115 ta manbaga murojaat qilgan.